Mateo 16 | Bibliya Online | New World Translation\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Español Estonian Ewe Fijian Filipino Sign Language Finnish Ga Georgian German Sign Language Ghanaian Sign Language Gitonga Greek Sign Language Griego Guarani Guatemalan Sign Language Gujarati Gun Haitian Creole Hapon Hebreo Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Sign Language Italiano Jamaican Sign Language Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Sign Language Koreano Krio Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Sign Language Malagasy Malay Malayalam Malaysian Sign Language Maltese Marathi Marshallese Maya Mexican Sign Language Moore Mozambican Sign Language Myanmar Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Pranses Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ronga Ruso Russian Sign Language Salvadoran Sign Language Samoan Sango Sateré-Mawé Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\nPaghagad nin sarong tanda (1-4)\nLebadura kan mga Fariseo asin Saduceo (5-12)\nAn mga liyabe kan Kahadian (13-20)\nAn kongregasyon pinatindog sa gapo (18)\nIhinula an kagadanan ni Jesus (21-23)\nTunay na pagigin disipulo (24-28)\n16 Digdi, dinulok siya kan mga Fariseo saka Saduceo, asin tanganing purbaran siya, hinagad ninda sa saiya na pahilingan sinda nin sarong tanda hali sa langit. 2 Bilang simbag sinabi niya sa sainda: “Kun pabanggi na, sinasabi nindo, ‘Magigin marahay an kamugtakan nin panahon, ta an langit mapulang garo kalayo,’ 3 asin kun aga, ‘Magigin malipot asin mauran an panahon ngunyan na aldaw, ta an langit mapulang garo kalayo pero malumlom.’ Nababasa nindo an kahulugan kan itsura kan langit, alagad an kahulugan kan mga tanda kan mga panahon dai nindo nababasa. 4 An henerasyon na maraot asin bakong maimbod sa Diyos* sigeng hanap nin tanda, alagad ta dai nin tanda na itatao sa henerasyon na iyan apuwera sa tanda ni Jonas.” Dangan naghali siya asin binayaan sinda. 5 Ngunyan an mga disipulo nagbalyo sa ibong na tampi asin nalingawan nindang magdara nin tinapay. 6 Sinabi ni Jesus sa sainda: “Magin mapagmasid kamo asin mag-ingat kamo sa lebadura kan mga Fariseo asin Saduceo.” 7 Kaya nagpuon sindang mag-urulay-ulay, na nagsasabi: “Dai lamang kita nagdara nin tinapay.” 8 Huling aram ini ni Jesus, sinabi niya: “Taano ta pigsasabi nindong dai kamong tinapay? Kakadikit kan saindong pagtubod. 9 Dai pa nindo nakukua an punto? Dai nindo nagigirumduman su limang tinapay na ipinakakan sa 5,000 asin kun pirang basket an natipon nindo? 10 O su pitong tinapay na ipinakakan sa 4,000 asin kun pirang darakulang basket an natipon nindo? 11 Paanong dai nindo nasasabutan na bakong manungod sa tinapay an pigtaram ko? Kundi mag-ingat kamo sa lebadura kan mga Fariseo asin Saduceo.” 12 Dangan naintindihan ninda na sinabi niyang mag-ingat sinda, bako sa lebadura nin tinapay, kundi sa pigtutukdo kan mga Fariseo asin Saduceo. 13 Kan makaabot siya sa rehiyon nin Cesarea Filipos, hinapot ni Jesus an mga disipulo niya: “Ano an sinasabi nin mga tawo? Siisay daa an Aki nin tawo?” 14 Sinabi ninda: “May mga nagsasabing si Juan Bautista, an iba man, si Elias, tapos an iba pa, si Jeremias daa o saro sa mga propeta.” 15 Sinabi niya sa sainda: “Pero para sa saindo, siisay ako?” 16 Nagsimbag si Simon Pedro: “Ika an Cristo, an Aki kan buhay na Diyos.” 17 Bilang simbag sinabi ni Jesus sa saiya: “Maugma ka, Simon na aki ni Jonas, huli ta bakong tawo* an naghayag kaiyan sa saimo, kundi an sakuyang Ama na nasa langit. 18 Sinasabi ko man sa saimo: Ika si Pedro, asin sa gapong ini ititindog ko an sakong kongregasyon, asin dai iyan madadaog kan mga pintuan kan Lulubngan.* 19 Itatao ko sa saimo an mga liyabe kan Kahadian kan kalangitan, asin ano man na gapuson mo sa daga nainot nang iginapos sa langit, asin ano man na hubadan mo sa daga nainot nang hinubadan sa langit.” 20 Dangan istrikto niyang tinugon an mga disipulo na dai pagsabihon sa kiisay man na siya an Cristo. 21 Puon kan panahon na iyan, pinunan ni Jesus na ipaliwanag sa saiyang mga disipulo na kaipuhan siyang magduman sa Jerusalem asin mag-agi nin grabeng pagsakit sa kamot kan kamagurangan asin mga panginot na saserdote saka mga eskriba dangan gadanon, asin sa ikatulong aldaw ibangon. 22 Huli kaini, irinayo siya nin dikit ni Pedro asin sinaway siya, na sinasabi: “Mahirak ka sa sadiri mo, Kagurangnan; dai lamang ini mangyayari sa saimo.” 23 Alagad sa pagtalikod niya, sinabi niya ki Pedro: “Pumundo ka,* Satanas! Nakakaulang ka sa sako, ta an mga pig-iisip mo bakong sa Diyos, kundi sa tawo.” 24 Dangan sinabi ni Jesus sa mga disipulo niya: “Kun an siisay man gustong magsunod sa sako, talikdan niya an saiyang sadiri saka pasanon an saiyang hariging pasakitan* asin padagos siyang sumunod sa sako. 25 Huli ta an siisay man na gustong magligtas kan saiyang buhay* mawawaran kaiyan, alagad an siisay man na mawaran kan saiyang buhay* nin dahil sa sako maililigtas iyan. 26 Ano man nanggad an makukuang pakinabang nin sarong tawo kun makamtan niya an bilog na kinaban pero mawaran siya kan saiyang buhay?* O ano an itatao nin sarong tawo karibay kan saiyang buhay?* 27 Huli ta an Aki nin tawo maabot sa kamurawayan kan saiyang Ama kaiba an saiyang mga anghel, dangan babalusan niya an lambang saro sigun sa saiyang paggawi. 28 Sinisigurado ko sa saindo na an nagkapira sa mga yaon digding nakatindog dai nanggad magagadan sagkod na dai nguna ninda mahiling na minadatong sa saiyang Kahadian an Aki nin tawo.”\n^ Sa literal, “asin parapakisambay.”\n^ Sa literal, “laman asin dugo.”\n^ Sa literal, “Hades,” an buot sabihon, an pangkagabsan na lulubngan nin katawuhan. Hilingon sa Glosaryo.\n^ Sa literal, “Diyan ka sa likod ko.”


MUNUMENTO NI ANDRES BONIFACIO: Plano kan proyekto limang taon tinuturogan kan ACTO\nBako lang sarong taon alagad limang taon nang tinuturogan an resolusyon kan Sangguniang Panlungsod kan Ciudad nin Naga na nagdidirehir sa Arts, Culture and Tourism Office (ACTO) na maghanap nin tamang lugar asin plano kan tutugdokan kan Gat Andres Bonifacio Monument.\n‘‘Dismayado sa nangyayari, dismayado asin nauuyaman’’ an opisina kan ACTO na pinapa-mayohan ni Alec Francis A. Santos apesar pigpadrenohan ni Consejal Elmer Baldemoro an resolusyon kan taon pang 2016 inabot na nin limang taon ngunian na 2021 alagad mayo pa nasisiripan an plano, sabi ni Consejal Salvador Del Castillo.\nIf may negligence na naheheling dapat sangatan nin magkakanigong aksyon kan sanggunian, segun pa sa consejal.\nSi Del Castillo dai malilingawan an resolusyon mantang sinda ni Baldemoro iyo an nagpadreno kan resolusyon mayong kasimbagan asin aksyon an jefe kan ACTO.\nSi Santos pigtalaan kuta nang imbitaran sa sesyon regular kan SP kan Deciembre 14 alagad kinanselar huli kan saiyang actividad. Dai man siya makuanan lado mantang mayo sa opisina huli ta nasa pagbabakasyon.\nSa ika-duwang sesyon regular kan SP sa Enero 2022 kaipuhan na siyang mag-atubang nganing magpaliwanag kan kapabayaan kan saindang opisina huli ta 2016 alagad sagcod sa ngunian mayo pang report sa sanggunian.\nKun babalikan an istorya kun bakong gayo sa pag-imponer kan Estados Unidos an national hero kan Filipinas si Gat Andres Bonifacio bako si Dr. Jose Rizal.\nNaunambitan pa kan consejal digdi sa Ciudad nin Naga mas marhay pa si Jose Maria Panganiban na sarong parasurat igwang munumento sa Naga City Central School 1.\nSinabi man ni Baldemoro na si Bonifacio saro man sa national hero asin ama kan Philippine revolution kun bako dahil saiya baka dai pa kita libredo sa pananakop kan dayuhan na haros parejo man an naging kontribusyon ni Dr. Rizal.\nIgwa nang tolong munumento si Rizal sa ciudad alagad si Bonifacio na limang taon na an resolusyon kan SP dai maaraman kun ano an ginigibo kan opisina ni Santos kan ACTO.\nKun magkaigwa na nin mumumento si Andres Bonifacio cada Noviembre 30 sa kamundagan niya magkakaigwa na nin selebrasyon sa ciudad, sabi pa kan consejal.\nNagtutubod an consejal na dapat marealisar an proyekto sa presenteng termino asin dai sinda abuton kan eleksyon sa Mayo 2022. (DPAureus)


Photo by Meljohn Tatel\nKALIWANG PANIG NA, AY KANAN PALAN\nSa pagmartsa makahulugan an pagkapareho-pareho kan pagbagsak kan too o walang bitis. Makahulugan an pagkapot kan badil o espada. Sa pahina kan satuyang kasaysayan, sa tunay na giyera o ralabanan, an pagmartsa paagi tanganing magkaigwa nin disiplina an mga suldados, paagi tanganing magin saro an paghiro kan pag-aatake, magin sarong bungkaras an lusob sa kaiwal. Alagad bako an pagmartsa sana an importante kundi an katapusan kan pagmartsa. Ano an obheto kan siring na gawi kun an siring na tradisyon mayo naman kahulugan apwera sa onra o tropeyo na pigbabandera kan mga eskwelahan. Sa syudad kan iriga, dakula ining onrang marahay, an manggana sa military parade asin nagkakaigwa pang parada sa mga kipot na tinampo duman kun maiuli an mga tropeyo. Nagdedeklara pa an president nin special holiday. Naglalaban-laban an duwang unibersidad duman na pigpapadalagan kan duwang magkaribal na pamilya. Sa modernong panahon na nag-aapod an kinaban nin pagdiskarga kan mga nukleyar na bomba, an parada military na arog kan nangyayari satuya, sarong malinaw na dai pagkaaram asin pakiiaaram kun ano man nanggad an satuyang mga opinyon sa pang-kinaban na isyung arog kaini.\nNgonyan na pigtutukoy ini bilang sarong isyu sa pagselebrar niyato kan debosyon sa Birhen, orog na mahihiling an dai kalinawan na posisyon kan kompormisong ginigibo kan duwang ibong na lado kan lokal na simbahan asin kan lokal na gobyerno. Daing malinaw na posisyon nin huli ta an gabos pag-aareglo sana mapa-simbahan man ini o lokal na gobyerno. An duwang nangungurog na tore nin poder sa satuyang rehiyon. Pigtukoy ko na ini sa pira kong sinurat na an komersalisasyon, kanya-kanyang interpretasyon, relihiyon ini para sa iba, asin an relihiyon saro man na sagradong komersalisasyon na may bendisyon kan sinasabing tradisyon. Alagad, edad medya an siring na panahon. Bako ini an panahon kan mga obispo asin padi na an gubing ginigibong relikwaryo nin huli sa kabanalan. Panahon ini kan obispong may mga sadiring tubuhan.\nAn military parade an sarong isyu na nadangog ta sa mga nakaaging semana orog na kan mag-isyu nin pahayag an Bicol Association of Catholic Schools (BACS) na dai na ini madayon sa nasabing okasyon nin huli na mismo sa pangapodan kan lokal na simbahan na siyasaton an maninigong pagsagawi kan debosyon sa Birhen, debosyon na nakatalaan na magigin tolong gatos na taon na 2010. Malinaw an sinasabi kan BACS, dai na ini madayon nin huli sa saindang paghiras sa pangapodan kan paghorop-horop asin nahihiling ninda na an parada siring kan military parade daing malinaw o mayo man ining koneksyon sa pagdebosyon ki Ina. Huri na daa an siring na pahayag, naiuli na si tropeyo, nagselebrar naman. Gabos na nagkabururat. Alagad, kun arog kaan an argumento laban sa BACS, dai na ini kita mabusol, dai na kita mahiro.\nAlagad, iba man an nagluluwas na bersyon ngonyan kan mga nagtutulod pa man giraray kan nasabing aktibidad. Na ini ilalaog pa man giraray sa okasyon kan debosyon, mantang mayo ining malinaw na pahayag o pagpapaliwanag sa kampo kan simbahan asin kan mga nagtutulod kan nasabing aktibidad. Ginibong boluntaryo an pagbali. Asin ini na an puon kan pagruro kan military parade. Dai man nanggad tulos-tulos ining mahahali orog na ta igwang dakulang na nakikinabang digdi. Siisay an makakapahali kan piyestang daing patron, kun nagkakaigwa nin kwarta sa pabayle, sa pamisa?\nNasasabotan ko an BACS sa mahuyong pagsunod kaini sa pangapodan kan institusyonal na simbahan na siyasaton an debosyon sa Mahal na Birhen asin an dai kaini pagbali puon ngonyan na taon, malinaw na kapahayagan kan saindang kapamasolan, asin kan saindang epipanya sa bagay na ini. Kapamasolan na sa halawig na panahon na nagbali sinda sa paradang ini. Epipanya, na an tradisyonal na parada dai naman kahulugan sa debosyon kan Ina o dai man nanggad na kahulugan o koneksyon puon pa sa puon. Alagad bako gabos sa simbahan man o minsan an lokal na gobyerno an nalinawan sa bagay na ini. May nagsasabing an pagtugot na ginibo kan simbahan na ini ilaog sa mga aldaw kan pagdebosyon, sarong kapahayagan kan pulitika nin kompormiso sa satuyang rona. Na an parehong tore nin poder, an simbahan asin gobyerno mayong malinaw na pagsabot sa isyu, asin an gabos nagigin paagi sana tanganing plantsahon an dai pagkasinabotan.\nNgonyan, an minaluwas na hapot, iyo na, kun andam daw an simbahan na dagos-dagos na akoon an pagdara sa mga tawo sa pagbalyo nin kaisipan tungkol sa debosyon na bako na sanang pagsasadiri kan unibersal, katolikong Romanong simbahan, kundi igwa na ining identidad na himo kan mga Bikolnon. Na sa kapabayaan niyato na padalaganon an gabos kan mga poder, pigsaralak-salak ninda an mga okasyon, an relihiyoso sa bakong mas-gayong relihiyiso tanganing an gabos na ini pakinabangan kan duwang nangungurog na institusyon. Na garo baga an nahihiling ko na sistema kaidto, si bakong gayong relihiyoso, tugot na magpakasasa sa mga majorettes kan parada. Asin si mga gurang na asin madali nang mautsan duman sa katedral. Pigtugot an pagsaralak-salak na ini na mayong malinaw na mandato sa tawo, gikan man ini sa simbahan o sa gobyernong minapaampon sa parehong simbahan. Kaya mayong malinaw na pagbanga sa kabanalan asin kadustaan sa bagay na ini. Halo-halo kumbaga.\nSa sarong osipon ni Carlos Aureus, pigladawan niya an Naga bilang lugar nin mga santa asin tsimosa. Daraga ining nakikibayle magdamlag asin minasimba sa enot na misa kan sunod na aldaw tanganing pamibian an mga santa nin kabinian. Ano baya an mangyayari sa paradang ini? Siisay an nagpapasaluib sa Birhen sa ngaran nin pirak?\nSa sakuya bako ining oras tanganing magtinulduan kita, nangyari na iyan. Bako man ining oras tanganing an gabos matapos sa mga surat nin reklamasyon asin kompormiso. Panahon ini na makihiras kita sa pagbilog nin mga panibagong paagi nin pagsasabuhay, pagpadalagan kan panahon. Kun tutugotan pa daw niyato na an mga aki niyatong magdara nin mga kahoy na badil asin magpagubing nin mga mahal na sul-ot na minsan sa sarong taon sana ipaparada? Panahon man ini na siyasaton an debosyon kun ini magigin depende sana sa interpretasyon kan mga sinasabing may inadalan sa teolohiya na nakagubing nin sutana? Panahon ini nin pag-atid-atid.\nAno an pinagkaiba nin mga tawong nakasutana na nagboboya sa mga tawong nagpaparada asin nakasulot nin patig?\nKun malilinawan niyato an mga kasimbagan sa hapot na ini, dai kita mababaralanggado, minsan kadakul na tingog an satuyang madadangog. Ano man an gigibohon niyato kun an pastor dai na masabotan kun ‘kanan o kaliwang panig na’ o an alkade asin an gabos sa lokal na gobyerno mga military personnel sana man kan komandanteng pastor? Kaipuhan ta nin bagong pagmartsa para sa banwaan na ini.\nPosted by Kristian Cordero at 12:51 PM\nPhoto by Meljohn Tatel KALIWANG PANIG NA, AY KA...\nLove at First Sight Wislawa Szymborska Both are...


An pinakamagayon na ugali sa kulturang Pilipino iyo an burugkos na familia. Poon maglaog ang bagong Taon sagkod matapos kadakul sanang okasyon tanganing ang familia magkatiripon. Maski hararayo ang mga trabaho o estada maguin sa ibang provincia o ibang nasyon an magka-familia perming nagkakatiripon.\nMaski kaidtong mayo pang social media dawa kulang ang komunikasyon maguin por medyo nin koreo o telepono pero aram na kan lambang saro bako lang kun may emerhensya o may gadan maski mayo nin komunikasyon napuruli an miyembro kan familia. Kun may pista, semana santa, pistang mga gadan, paskong pagkamundag, asin bagong taon. Iyan siguro an dahilan kun tano ta kita an may pinakadakul na pista opisyal, holidays, Holy Days, asin mga pista opisyal na nagigiromdom sa mga kaaldawan kan mga heroe asin importanteng kaaldawan kan mga santo/santa arog kan Peñafrancia Fiesta. Bakong arog kan ibang nasyones kan kinaban orog na sa Amerika na pag-edad 18 anyos independiente na ang sarong aki sa magurang.Nasuhay nang estaran, nahanap nin trabaho sa harayo, nakakakua nin agom duman nalilingawan na ang pinaghalean na familia apuera kun mag-apod sa telepono ngarig mangumusta asin mina-uli talaga maski alanganin kun may nagagadan sa familia. Pero kitang mga Pilipino iba man. Burugkos talaga an familia. An iba ngani may sadiri nang familia naka-istar pa sa harong kan magurang.\nAn iba gusto nang magsuhay pero dai tinutugutan ta pungaw. Pero ngonyan na nakapag-aradal-adal na an mga bagong tubo nakakatrabaho na sa harayong lugar nakakasuruhay na sa mga magurang. Maski harayo an trabaho, estada asin residencia an mga aki sige man guiraray an padara sa mga magurang, ipinapatugdok pa ngani nin bagong harong asin ta ngonyan madali na an komunikasyon sige nang orolay sa cellphone, messenger, o facebook. Kun tano ta an mga OFWs kinokunsiderar na mga heroe kan nasyon huli kan saindang padara na total mente nagpapalataw kan ekonomiya kan Pilipinas.\nMaski an mga yaon lang sa Pilipinas na nagtratrabaho an mga aki halimbawa sa Manila, Cebu, o Davao nagpapadara man guiraray nin kwarta tanganing mag-ayuda sa pambayad matrikula kan mga eskwela. Heneral mente arog kaiyan an kamugtakan sa Pilipinas. Bakong kwarta o materyal na bagay an pinapadara ang importante kundi an marhay na boot an pagiromdom kan obligasyon asin kapungawan sa mga mahal sa buhay.\nIyan ang dapat tang ipag-orgolyo, padanayon asin ibalangibog sa enterong kinaban. Bako kaya kitang ma-isip.\nAn bagong uso na mga class reunion, family reunion, asin mga homecoming sa mga eskwelahan maguin elementarya, high school, asin college, darakula ang attendance, gulpi ang mina-arabot sa okasyon hali sa manlaen-laen na parte kan kinaban.\nDekada an binibilang bago magkaherilingan an magkaklase, magka-batch, asin minsan magka-familia. Pero liputok man guiraray ang iribanan maski nagkakarilingaw na kan lalawgon asin pangaran. Ang mamundo lang ta nagpapasiriklaban. Lalo na itong mga asensado na ta pigdidisplay na an mga magagarang gamit arog kan kotse, SUV, asin gadyet sa atubangan kan mga kaklaseng dai sinuwerte.\nPero dai bale na ta dai sinda nalilingaw sa saindang pinaghalean. Mayo nin ku-leog ta kaya pang magsalingoy sa mga inaguihan. * * * Pigbuksan na kan sarong bangui(Disyembre 30) an sangtaon na celebrasyon kan ika 80ng anibersaryo poon na muknaon an Ateneo de Naga University kan taon 1940 antes kan gyera mundial numero 2.\nAn declaracion guinibo ni Fr. Robert Rivera S.J., president kan ADENU sa taonan na homecoming na pig-atendiran nin rinibong Atenista. Segundo ki Fr. Rivera an pinakamaogmang tiripon sa Naga asin Bikol kan naka-aguing Rizal Day dapat na ipa-abot sa ibang tao lalo na sa sadiring familia, sa mga aki sagkod maku-apo na mag-ereskwela sa Ateneo poon kinder, elementarya, high school, college, asin post-graduate si gustong mag-abugado may college of law na an Ateneo na mapagraduar na kan primerong batch asin makurua na nin Bar exam ngonyan na taon. Hinagad ni Fr. Rivera na preservaron an famusong Ateneo spirit saka pagiguin man and woman for others kan mga Atenista. Magtarabangan, mag-andam kan ADENU para sa ika-100 na anibersaryo sa 2040 na mantinido an halangkaw na kalidad nin edukasyon.


Lourdes Nieva - Wikipedia\nOsipon sa TolongTaramon: the Oral Folk Narratives of Partido\nSi Lourdes Lobis Nieva sarong kagubay na Bikolanong parasurat nin mga rawitdawit sagkod usipon sa diyalektong Partido kan tataramon Bikol Sentral asin kagsurat kan libron Osipon sa TolongTaramon: the Oral Folk Narratives of Partido (NCCA, 2013). Sarô siyang paratukdô sa Sentral na Bikolanong Unibersidad nin Estado kan Agrikultura (CBSUA).\nSiya nagin partisipante sa Juliana Arejola-Fajardo Workshop sa Pagsurat-Bikol sa Syudad nin Naga. Siya sarô sa mga kagmuknâ kan Hagkos Bikolana, sarong grupo nin mga babaing parasurat sa Camarines Sur kaiba sinda Irmina Torres, Marissa Reorizo-Redburn, Eilyn Nidea asin iba pa.\nSa ginibong Rimpos: art-literature Exhibition kan Salingoy Art Group, katampad kan mga obrang kurit ni Micah Hilotin an saiyang mga rawitdawit. An aktibidad ginibo sa Naga City Art Gallery sa Jesse M. Robredo Coliseum poon Mayo 4 sagkod 18, kan 2013. Nagpaluwas nin sarong libro na pinakarhay ni Eilyn Nidea laman an haralìpot na saysay dapit sa mga parakurit asin parasurat na kaayon sa aktibidad siring man an mga ladawan asin mga panurat na ipinahiling sa eksibit.\nPinaghugot gikan sa "https://bcl.wikipedia.org/w/index.php?title=Lourdes_Nieva&oldid=155613"\nHuring pigliwat an pahinang ini kan 7 Hulyo 2015, alas 07:27.


Gurano Katotoo sa Saindo an Diablo?\nAn Torrengbantayan—Pag-aadalan na Edisyon | Nobyembre 15, 2005\nBASAHON SA Albanian Aleman Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Ga Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Norwegian Papiamento (Curaçao) Polish Portuguese Pranses Rarotongan Romanian Samoan Setswana Shona Silozi Slovak Slovenian Sranantongo Swahili Tagalog Thai Tsonga Turkish Ukrainian Urdu Vietnamese\nILINALADAWAN kan Kasuratan an Diablo bilang sarong totoong persona. Sia dai naheheling nin mga tawo sa kaparehong dahelan na an Dios dai naheheling kan mga mata nin tawo. “An Dios Espiritu,” an sabi kan Biblia. (Juan 4:24) An Diablo sarong espiritung linalang. Minsan siring, bakong arog kan Kaglalang, an Diablo may kapinonan.\nHaloy pa bago lalangon ni Jehova Dios an mga tawo, naggibo sia nin kadakoldakol na espiritung linalang. (Job 38:4, 7) Sa Biblia an mga espiritung ini inaapod na mga anghel. (Hebreo 1:13, 14) Sinda gabos linalang nin Dios na sangkap—mayo ni saro na diablo o may ano man na maraot na karakteristiko. Kun siring, paano nagkaigwa nin Diablo? An terminong “diablo” nangangahulogan nin “parabalobagi” asin sa siring nanonongod sa saro na nagsasabi nin maraot an intension na mga kaputikan manongod sa iba. An “Satanas” nangangahulogan “Paratumang,” o nagkokontra. Kun paanong an sarong dating onestong tawo ginigibo an saiyang sadiri na magin parahabon paagi sa paghabon, an saro sa sangkap na espiritung mga aki nin Dios nagpadara sa salang pagmawot asin ginibo an saiyang sadiri na magin Satanas na Diablo. Ipinapaliwanag kan Biblia an proseso nin pagraot sa sadiri sa paaging ini: “An lambang saro nababalo paagi sa pagkabutong asin pagkaakit sa saiya kan saiyang sadiring kamawotan. Dangan an kamawotan, kun iyan nangidam na, nangangaki nin kasalan; an kasalan man, kun iyan ikasagibo na, nagbubunga nin kagadanan.”—Santiago 1:14, 15.\nMinalataw na arog kaini an nangyari. Kan lalangon ni Jehova Dios an enot na tawong mag-agom, si Adan asin Eva, nagmamasid an anghel na marebelde sa Dios. Aram nia na pinagbotan ni Jehova si Adan asin Eva na panoon an daga nin matanos na mga tawo, na masamba sa Kaglalang. (Genesis 1:28) Naheling kan anghel na ini na may posibilidad na magkamit sia nin onra asin importansia. Huling itinulod nin kahanaban, naara sia sa bagay na tama sanang para sa Kaglalang—an pagsamba kan mga tawo. Imbes na isikwal an siring na salang pagmawot, pinatalubo iyan kan espiritung ini na aki nin Dios sagkod na mangaki iyan nin kaputikan dangan nin pagrebelde. Isipon nindo an ginibo nia.\nGinamit kan rebeldeng anghel an sarong halas tanganing makipag-olay sa enot na babae, si Eva. “Ano totoo na an Dios nagsabi na dai kamo magkakan sa gabos na kahoy kan hardin?” an ihinapot kan halas ki Eva. Kan sabihon ni Eva an pagboot nin Dios asin an penalidad sa pagsuway dian, an halas nagsabi: “Dai nanggad kamo magagadan. Huli ta naaaraman nin Dios na sa mismong aldaw na kamo kumakan [sa kahoy na yaon sa tahaw kan hardin] mabubuklat an saindong mga mata asin kamo magigin arog nin Dios, na nakakamidbid kan marahay asin maraot.” (Genesis 3:1-5) An alegasyon iyo na dai sinabi nin Dios ki Adan asin Eva an totoo. Paagi sa pagkakan kan bunga kan kahoy na iyan, si Eva daa magigin arog nin Dios, na may deretsong magdesisyon kun ano an marahay asin kun ano an maraot. Iyan an primerong kaputikan na isinabi kasuarin man. An pagsabi kaiyan an nagpangyari sa anghel na iyan na magin parabalobagi. Sia man nagin paratumang sa Dios. Huli kaini, ipinapamidbid kan Biblia an kaiwal na ini nin Dios bilang “an enot na halas, an inaapod Diablo asin Satanas.”—Kapahayagan 12:9.\nAn kaputikan na sinabi kan Diablo ki Eva nag-aser oyon sa plano nia. An Biblia nagsabi: “Kaya naheling kan babae na an bunga kan kahoy marahayrahay na kakanon asin kawiliwili sa mga mata, iyo, an kahoy nakakaarang paghelingon. Kaya nagpoon siang kumua kan bunga kaiyan asin kumakan kaiyan. Dangan tinawan man nia an saiyang agom na lalaki kan ini nasa kaibanan nia asin nagpoon man ining kumakan kaiyan.” (Genesis 3:6) Nagtubod si Eva ki Satanas asin nakisuway sa Dios. Nadara nia si Adan na balgahon man an ley nin Dios. Sa siring, nagin mapanggana an Diablo na madarang magrebelde sa Dios an enot na tawong mag-agom. Poon pa kaidto, igwa na nin dai naheheling na impluwensia si Satanas sa mga gibo-gibo nin tawo. An saiyang pasohan? Italikod an mga tawo sa pagsamba sa tunay na Dios asin kuanon nia an saindang pagsamba. (Mateo 4:8, 9) Kun siring, may marahay na dahelan na an Kasuratan nagpapatanid: “Magmata kamo, magpuka kamo. An saindong kaiwal, an Diablo, naglalakaw na siring sa nagngangarob na leon, na naghahanap nin masisiba.”—1 Pedro 5:8.\nKanigoan kalinaw kan pagkaladawan kan Biblia sa Diablo bilang sarong totoong espiritung persona—anghel na nagin maraot asin peligroso! An enot asin mahalagang lakdang sa satong pagdanay na puka iyo an pagrekonoser na sia talagang nag-eeksister. Alagad bako sanang pagigin mata asin pagdanay na puka an kalabot. Importante man na dai magin ignorante sa “mga pakana” ni Satanas asin sa saiyang mga paagi nin pandadaya sa mga tawo. (2 Corinto 2:11) Ano an saiyang mga pakana? Asin paano kita makakapanindogan nin marigon tumang sa mga iyan?\nInaaprobetsaran kan Diablo an Natural na Pangangaipo nin Tawo\nInoobserbaran na kan Diablo an mga tawo poon pa kan lalangon an katawohan. Aram nia an naturalesa nin tawo—an saiyang mga pangangaipo, an saiyang mga interes, asin an saiyang mga pagmawot. Aram na marhay ni Satanas na an tawo linalang na may espirituwal na pangangaipo, asin listong inaprobetsaran kan Diablo an pangangaipong ini. Paano? Paagi sa pagpakakan sa katawohan nin relihiosong mga kaputikan. (Juan 8:44) Dakol na relihiosong katokdoan manongod sa Dios an nagkakasarongatan asin nakakaribaraw. Sa paghona nindo kiisay na katuyohan an natatabangan kaini? An nagkakasarongatan na mga katokdoan dai puedeng magin totoo gabos. Kun siring, bako daw na posible na an dakol na relihiosong katokdoan espesipikong dinisenyo asin ginamit ni Satanas tanganing ilagalag an mga tawo? Sa katunayan, an Biblia inaapod sia na “dios kan sistemang ini nin mga bagay,” na iyong buminuta sa isip kan mga tawo.—2 Corinto 4:4.\nAn katotoohan nin Dios nagtatao nin proteksion tumang sa relihiosong mga panloloko. Iinaagid kan Biblia an katotoohan sa Tataramon nin Dios sa hagkos na ginagamit nin soldados kan suanoy na mga panahon tanganing protehiran an saiyang habayan. (Efeso 6:14) Kun ilalaog nindo sa isip an kaaraman sa Biblia asin mamumuhay kaoyon kan mensahe kaiyan, na garo nahahagkosan kamo kaiyan, an Tataramon nin Dios an maprotehir sa saindo na dai madaya kan relihiosong kaputikan asin mga sala.\nAn inklinasyon nin tawo sa espirituwal na mga bagay an nagmotibar sa saiya na siyasaton an mga dai aram. Ipinapairarom sia kaini sa saro pa kan mapandayang mga pakana ni Satanas. Sa pag-aprobetsar sa pag-usyoso nin tawo manongod sa mga bagay na pambihira asin misteryoso, ginamit ni Satanas an espiritismo tanganing makontrol nia an dakol. Kun paanong ginagamit nin sarong paraayam an paon tanganing akiton an saiyang biktima, ginagamit ni Satanas an mga pakana na siring kan panhuhula, astrolohiya, hipnotismo, panraratak, panhihimalad, asin mahika tanganing akiton asin siloon an mga tawo sa bilog na kinaban.—Levitico 19:31; Salmo 119:110.\nPaano nindo mapoprotehiran an saindong sadiri na dai masiod nin espiritismo? An Deuteronomio 18:10-12 nagsabi: “Mayo nin maninigong makua sa saimo na siisay man na nagpapaagi kan saiyang aking lalaki o kan saiyang aking babae sa kalayo, siisay man na minagamit nin pagtoodtood, paramahika o siisay man na naghahanap nin mga signos o pararatak, o saro na nag-eengkanto o siisay man na nakikihumapot sa patagolainan o parahula o siisay man na nakikihumapot sa gadan. Huli ta an gabos na naggigibo kan mga bagay na ini makauuyam nin makuri ki Jehova, asin huli sa makauuyam nin makuring mga bagay na ini na inaalaw sinda ni Jehova na saimong Dios sa atubangan mo.”\nAn sadol kan Kasuratan direkta: Dai kamo maimbuelto sa espiritismo. Paano kun nakikikabtang na kamo sa sarong porma nin espiritismo asin gusto na nindong makabutas ngonyan? Puede nindong arogon an halimbawa kan enot na mga Kristiano sa siudad nin Efeso. Kan inako ninda “an tataramon ni Jehova,” an sabi kan Biblia, “an dakol sa mga naggigibo nin mahika tiniripon an saindang mga libro asin sinolo iyan sa atubangan nin gabos.” Mahal an mga librong idto. An mga iyan may kantidad na 50,000 na pidaso nin pirak. (Gibo 19:19, 20) Pero, dai nag-alangan an mga Kristiano sa Efeso na raoton iyan.\nInaaprobetsaran ni Satanas an mga Kaluyahan nin Tawo\nAn sarong sangkap na anghel nagin Satanas na Diablo huli ta nagpadara sia sa pagmawot na pamurawayon an sadiri. Pinukaw man nia ki Eva an mapalangkaw asin maimot na pagmawot na magin arog nin Dios. Ngonyan, kinokontrol ni Satanas an dakol paagi sa pagpukaw nin kapalangkawan sa sainda. Halimbawa, may mga nagsasaboot na an saindang rasa, grupong etniko, o nasyonalidad mas marahay kisa sa iba. Sarongat nanggad ini sa itinotokdo kan Biblia! (Gibo 10:34, 35) Malinaw na sinasabi kan Biblia: “Ginibo [nin Dios] hale sa sarong tawo an gabos na nasyon kan mga tawo.”—Gibo 17:26.\nAn epektibong pandepensa tumang sa pagpukaw ni Satanas sa kapalangkawan iyo an kapakumbabaan. An Biblia nagsasadol sa sato na “dai mag-isip dapit sa [satong] sadiri nin orog kisa maninigong isipon.” (Roma 12:3) “An Dios minatumang sa mga maabhaw,” an sabi kaiyan, “alagad sia minatao nin dai na kutana maninigong kabootan sa mga mapakumbaba.” (Santiago 4:6) An sarong epektibong paagi nin paglaban sa mga paghihingoa ni Satanas iyo an pagpaheling sa saindong personal na buhay nin kapakumbabaan asin iba pang kualidad na inooyonan nin Dios.\nGustong-gusto man kan Diablo na aprobetsaran an kaluyahan nin tawo na magpadara sa salang mga pagmawot kan laman. Intension ni Jehova Dios na an mga tawo mag-ogma sa buhay. Kun an mga kamawotan napapanigoan kaoyon kan kabotan nin Dios, maresulta iyan sa tunay na kaogmahan. Alagad tinetentaran ni Satanas an mga tawo na panigoan sa inmoral na mga paagi an saindang mga pagmawot. (1 Corinto 6:9, 10) Mas marahay nanggad na papagdanayon na nakapokus an isip sa mga bagay na malinig asin may moral na karahayan. (Filipos 4:8) Makakatabang ini sa saindo na magkaigwa nin makosog na kontrol sa saindong isip asin emosyon.\nDanay na Labanan an Diablo\nPuede daw kamong magin mapanggana sa paglaban sa Diablo? Puede nanggad. Inaasegurar kita kan Biblia: “Tumangon nindo an Diablo, asin sia madulag sa saindo.” (Santiago 4:7) Dawa linalabanan nindo si Satanas, dai sia tolos-tolos masuko asin mapondo sa pagtao saindo nin dugang pang problema mantang ilinalaog nindo sa isip an kaaraman manongod sa Dios. Dai nanggad, an Diablo maprobar giraray “sa ibang kombenyenteng panahon.” (Lucas 4:13) Minsan siring, dai kamo kaipuhan na matakot sa Diablo. Kun padagos nindo siang lalabanan, dai nia kamo ikakatalikod sa tunay na Dios.\nMinsan siring, an paglaban sa Diablo nangangaipo nin kaaraman kun siisay sia asin kun paano nia dinadaya an mga tawo siring man kun anong pagprotehir an puede nindong gibohon laban sa saiyang mga pakana. Igwa nin saro sanang daing kasalasalang gikanan kan kaaraman na iyan—an Tataramon nin Dios, an Biblia. Kaya magin marigon sa saindong determinasyon na pag-adalan an ipinasabong na Kasuratan, asin iaplikar sa saindong buhay an nanonodan nindo dian. An mga Saksi ni Jehova sa saindong lugar maoogmang tabangan kamo na daing bayad sa arog kaiyan na pag-adal sa oras na kombenyente sa saindo. Dai tabi mag-alangan na kontakon sinda o sumurat sa mga kagpublikar kan magasin na ini.\nMantang ginigibo nindo an pag-adal kan Biblia, kaipuhan na maaraman nindo na puedeng gamiton ni Satanas an pagkontra o paglamag tanganing papondohon kamo na makanood kan katotoohan sa Tataramon nin Dios. An nagkapira sa saindong namomotan tibaad maanggot sa saindo huli ta nag-aadal kamo kan Biblia. Puedeng mangyari ini huli ta dai ninda aram an makangangalas na mga katotoohan na manonompongan dian. An iba puedeng pag-olog-ologon kamo. Alagad makakapaogma daw talaga sa Dios an pagpadara sa siring na pangigipit? Gusto kan Diablo na desganaron kamo tanganing magpondo kamo sa pag-adal manongod sa tunay na Dios. Taano ta papabayaan nindong manggana si Satanas? (Mateo 10:34-39) Mayo kamong utang sa saiya. Utang nindo ki Jehova an mismong buhay nindo. Kaya, kun siring, magin determinadong labanan an Diablo asin ‘pagayagayahon an puso ni Jehova.’—Talinhaga 27:11.\nSinolo kan mga nagin Kristiano an saindang mga libro sa espiritismo\nGumibo nin marigon na desisyon na mag-adal kan Biblia\nI-share I-share Gurano Katotoo sa Saindo an Diablo?\nTotoo daw an Diablo?\nAn Pagigin Mapagsakripisyo Nagbubunga kan Bendisyon ni Jehova\nAn Teknika sa Paghinanyog na May Pagkamoot\nAn mga Ngangalasan sa mga Linalang Nagpapamuraway ki Jehova\nTinatabangan Kita kan Hula ni Oseas na Maglakaw sa Kaibanan nin Dios\nMaglakaw sa Kaibanan nin Dios, Asin Mag-ani nin Marahay\n“Tanos an mga Dalan ni Jehova”\nText Mga opsiyon sa pag-download AN TORRENGBANTAYAN—PAG-AADALAN NA EDISYON Nobyembre 15, 2005\nI-share I-share AN TORRENGBANTAYAN—PAG-AADALAN NA EDISYON Nobyembre 15, 2005\nNobyembre 15, 2005\nAN TORRENGBANTAYAN—PAG-AADALAN NA EDISYON Nobyembre 15, 2005


P109-M alokasyon kan CSur sa Covid response sa 2022\nDai pa kampante an Capitolio Provincial kan Camarines Sur sa padagos na pagbaba kan caso sa coronavirus disease (Covid-19) nagtagama liwat nin P109 milyon na alokasyon sa Covid response sa sunod na taon.\nSa executive budget para sa 2022 na pigsumiter ni Gobernador Migz Villafuerte sa Sangguniang Panlalawigan kabale sa P5.32 bilyon annual budget na pinaboran kan junta.\nSi Vocal Romulo Hernandez kan segundo distrito kan Camarines Sur asin miembro kan Committee on Finance and Appropriation sa SP nagpahayag na nagpaseguro si Gob. Migz na tawan pa nin dakulang alokasyon an Covid response mantang dai pa aram kun dagos-dagos nang mawawara an virus sa provincia nin huli ta ini sarong pandemya.\nMaging an mga experto sa salud kan Department of Health (DOH) dai pa makapaluwas nin asegurasyon sa publico kun deretso nang mawawara an Covid-19 sa nasyon.\nHuli kaini, segun ki Hernandez nagpaseguro nin alokasyon an gobernador mantang sagcod sa ngunian kaipuhan dai maging kampante an publico laban sa deadly virus.\nAn fondo gagamiton sa Provincial Health Center, mga isolation center na dapat mapadarang ayuda kan Capitolio Provincial, mga personal protected equipment (PPEs) kan mga health workers, medical supply asin iba pang kaipuhan para sa pasyente.\nSa suplay kan vaccines an DOH iyo man an nagpapadara na dai na pig-ayon sa budget sa Covid-19 response.\nSinabi pa ni Hernandez na kun kulangon pa an nakatagamang fondo puedeng maggamit hali sa calamity fund.\nAn cinco por ciento kan P5.32-B sa 2022 annual budget igwang maabot sa P275 milyon an provincia, sabi pa kan vocal kan segundo distrito.\nMientras tanto, sa datus kan DOH Bicol hasta kan Domingo, Noviembre 7 an Camarines Sur an provincia igwa pang activong total na 517 caso, 12,227 mga naumayan, asin nagkaigwa nin 13,317 total na caso mantang 523 mga binawian nin buhay.\nSa listahan kan EDMERO Camarines Sur sa 1.3 milyon na populasyon maabot na sa 374,000 an nabakunahan nin 1st dose asin 255,953 2nd dose asin ini harayo pa sa 70 por cientong herd immunity. (dpa)


An lokal na gobierno kan Ciudad nin Naga iginilid muna an planong re-alignment sa ibang proyekto kan P63 milyon na alokasyon nganing ibakal nin vaccines laban sa coronavirus disease dawa sagcod sa ngunian dai pinipirmahan kan Department of Health an multi-party agreement (MPA) sa ciudad tanganing makabakal na nin suplay na vaccines.\nLangkag na an City Hall apat nang bulan pigsumiter ki Secretary Francisco Duque alagad mayo pang kasimbagan nganing makabakal na nin vaccines sa tahaw kan perang aldaw nang padagos an paglangkaw kan caso kan Covid-19 sa ciudad.\nSi Budget Officer Frank Mendoza nagpahayag na dai muna ninda hihiroon an cuarta alagad kun dai man aprubaran kan DOH an saindang MPA puedeng gamiton giraray an fondo sa Covid response.\nNaghahalat giraray sinda nin kunsiderasyon sa DOH mantang apat nang bulan pendiente an saindang aplikasyon sa MPA matapos ipadara ni Alcalde Nelson Legacion an surat kan Hunyo 2021.\nSi Consejal Sonny Rañola, chairman kan Committee on Health sa Sangguniang Panlungsod nagpahayag na dapat aktuaran na kan DOH an MPA mientras katuyohan kan ciudad para sa proteksyon kan namamanuan kan Naga contra sa virus.\nSa ngunian kulang pa sa 20 por ciento an nababakunahan sa 209 mil na populasyon kan ciudad.\nKun aprubaran an MPA dakulang bagay nganing maparikas an vaccination sa mga residentes kan ciudad na apektado na an pagbuhay huli kan halangkaw na caso kan Covid-19 yaon pa an homa kan delta variant.\nBako lang an Naga dai inaaprubaran an MPA envez 62 sindang mga LGUs.\nAn suplay bakuna sa ciudad utay-utay an pag-abot hale sa DOH asin an ahencia man sana an nakakaulang kun dai aaprubaran an MPA, sabi pa. (dpa)


An pagiging omboy an saro sa dai ko magiromdoman, buot sabihon, mayo ini sa sakuyang agimadmad. Kun igwa man ining pigpapahiling na ini nangyari, ini an pagigin kong yaon ngonyan. Nag-istorya man an sakuyang ina kun pa’no niya ako ipinangaki. Tinutungkusan ko an mga pagsabi niya na ako an pinakasakit niyang rag’us sa kinaban. Apwera kan mga osipon na ini, may sertipiko nin sakuyang pagkapangaki na mapapatotoo, may dokumento kan sakuyang pagkatao asin ta nagdakula ako sa laog kan pamilya, dai napanlingaw an sakuyang mga magurang na magbalon nin mga ebidensya nin sakuyang pagkanitawo kun kaya may retrato an sakong ama sa sakuya. Ako, bilang tolong bulan na omboy. Sa likod kaini, nakasurat an midbid kong surat kan sakuyang ama. Surat ini para sa mga magurang asin tugang kan sakuyang ama na yaon sa Pampanga. Kun pighihiling ko an likod kan retratong ini, aram ko na ini an surat na enot kong pig-arog-arog nganing suraton an sakuyang inakong pangaran, an puon kan apelyidokan sakuyang ina, an bilog na apelyido kan sakuyang ama. Pangaran na nagpapasabot na ako pinanindogan nin duwang tao, an mga magurang ko. Pangaran na ginagamit ko sagkod ngonyan. Pangaran na minatakod sakuya sa dakulang pagburubalyuhan nin buhay sagkod na makaabot ini sakuya. Pangaran na gikan sa harayoon nang henerasyon.Sunod kan retratong ini, an panduwa kong pinakagurang ko nang retrato, dakula na ako. Nasa Grade 1 na gayod ako asin an retrato kinua na sa sarong studio kaidto sa Iriga. Mayo pa kaidtong kamera sa harong. Kaipuhan na ipadara an retratong ito, kaiba an sakuyang duwa pang tugang, asin an sarong matuang pinsan, sa ina ko na yaon kaidto sa Qatar. Sa likod kaini, surat giraray kan sakuyang ama para sa sakuyang ina. Sinasabi ko an mga ini, ta tibaad gayod, kun igwa man akong kinakapung’awan iyo ini an panahon na dai ko ngani magiromdan alagad aram kong nangyari. Napupung’aw ako sa dai ko bilog na maaraman, na minaabot sana sakuya sa mga saradit asin mga lumaon nang mga bagay-bagay. Tinutupod ko an mga kahagadan, binabal’otan an mga siwang, binibilog an istorya sa paagi kan kun anong mga yaon. Nagkakaraw an mga ini sa laog kan sakuyang isip, nagpapaimbong kan daghan, asin masasabi kong orog akong binubuhay ngonyan na mga panahon, pigbabalukat ko an mga bagay-bagay na ini, bilang pagiromdom.Asin an orog na minapagiromdom sakuya ngonyan kan mga bagay-bagay na mawot kong aramon asin mation, iyo an panahon kan ako omboy, asin ta ngonyan may omboy sa harong, orog kong nahihiling an panahon na ako man an pig-aaling, orog na kan sakuyang ina. Balaog na dakula na ipahiling sako an bagay na ini. Ngonyan na nahihiling kong nag-aaling si Mama, nahihiling ko, dawa puru-pano si mga panahon na yaon ako sa siring na posisyon. An mga awit ni Mama, na dai sayod, na mayo sa tono, na daing lohika, alagad, pigsisimbag kan omboy nin ngirit, o hakay, o an dagos-dagos na pagturog. Nahihiling ko sa omboy na ini, asin ki Mama, kun pano, an buhay, pinag-aandam niyato sa lambang saro, lagpas sa kun ano an itinalaan, kun ano an sakop kan oras. Ta hilinga, kun pano an sarong omboy, nagdadara, naghihipno sa mga bagay na dai naikulong kan lente kan kamera, o an mga pag-aling na dai na-rekord. Sa maabot na panahon, hihingowaon ko na ako an mapagiromdom sa omboy na ini, kan mga bagay-bagay na ini, dawa kadakul asin labi-labi na an saiyang mga retratong pigkukurua, mga videos mi sa saiya, na pigpost mi sa mga Facebook accounts, ta dawa pa kita pano-pano na nin paagi nin pagdokumento kan mga bagay na ini, igwa pa man giraray kitang dai masasagom, dai masasapod siring kan pugot na payong naglalataw-lataw asin minaawit kan Si Nanay, si Tatay…


Arkipelago - Wikipedia\nAn Arkipelago nin Mergui\nAn arkipelago hali sa Ingles na "archipelago" (Griyego: arkhon (arkhi-) o "pamayo" asin pelagos o "dagat") boot sabihon "pamayon nin kadagatan", sarong tarakod o grupo nin mga isla.\nKan mga panahon, an Archipelago (Griyego: Αρхιπέλαγος) pangngaran sa Dagat Aegean asin sa paglinis kan panahon, an tataramon na ginamit na sa Kaiislahan kan Aegean (nin huli ta an dagat dakol nin mga grupo nin mga isla). Ginagamit na ini sa presente tangarig apodon an arin man na grupo nin mga isla o, minsan, sa sarong dagat na igwa nin dakol na mga warak-warak na isla arog kan Aegea.\nAn mga arkipelago haros nasa katahawan ka dagat pirmi. Minsan, igwang sarong kadagaan na kataid ninda. Haros naporma kan pagtuga kan bulkan an mga ini na naporma sa may kabukidan sa tahaw kan kadagatan alagad igwa pang mga embweltong paagi sa saidang pagkaporma arog kan erosyon asin pagbabago kan hitsura kan dagâ dara kan duros sagkod uran.\nAn apat na pinaká dakolang mga modernong estado na haros kaiislahan iyo an Hapon, Filipinas, Nueva Zealandia asin Indonesya.\nKinua sa "https://bcl.wikipedia.org/w/index.php?title=Arkipelago&oldid=138630"\nHuring binago an pahinang ini kaitong 7 Marso 2013, alas 16:31.


Tinutukdoan ko po an aki na magpangurus: Sa ngaran kan Ama, Aki asin Espiritu Santo. Alagad nasasakitan po ako na magpaliwanag sa aki ko kan Santisima Trinidad. Dawa ako, nasasakitan na mag-intindi kan Sarong Dios alagad tolong Persona. Pano ko po ipapaliwanag ini sa aki ko? Salamat po.\nTotoo, masakit saboton an Santisima Trinidad - ata ngani an apod niato kaini ‘Misteryo’. Alagad pano niato naaraman na an Dios saro, alagad tolong persona?\nIyo kaya ini an pagpamidbid nin Dios. Sa enot na libro kan Biblia, Genesis, masusumpungan an Ama na naglalang (Creator) kan gabos (cf. 1st chapter of Genesis). Sa Bagong Tipan (New Testament), masusumpungan si Jesus, an Aki, sinugo kan Ama: “Namotan na gayo nin Dios an kinaban na ipinadara niya an saiyang Aki.” (cf. John 3:16). Sa parehong ebanghelyo ni San Juan si Jesus nagsabi: “An Paraclito, an Espiritung Banal, na susugoon kan Ama sa ngaran ko, siya an matukdo saindo kan gabos, asin an mapagiromdom saindo kan gabos na sinabi ko saindo.” (cf. John 14:26)\nDakul pa an mga teksto sa Biblia na nagsasambit sa Ama, sa Aki asin sa Espiritu Santo.\nSi Jesus, bago naghale nagtugon sa saiyang mga disipulos: “Lakaw kamo sa mga puro kan kinaban, bonyagan nindo sinda sa ngaran kan Ama, Aki asin Espiritu Santo. Tokdoan nindo sinda na utobon an gabos na itinokdo ko saindo.” (Cf. Matthew 28:19).\nAn bilog na istorya kan pagpamidbid (Revelation) kan lambang persona, istorya na pano nin pagkamoot.\nKun siring, an Dios nagpamidbid bilang tolong Persona. An Dios nagpamidbid na Dios nin pagkamoot. Kun kaya yaon an satong pag-apod sa Santisima Trinidad. Sinda man sarong comunidad na saro sa pagkamoot. An saindang gibo nagpapamidbid na an Santisima Trinidad - pagkamoot; an Dios pagkamoot.\nLambang pagkakataon na minapangurus kita, mina-apod kita sa Ama, Aki asin Espiritu Santo - sarong Dios alagad tolong persona. Kaining nakaaging Domingo, kita nagcelebrar kan Solemnidad kan Santisima Trinidad.\nBalik sa saimong hapot, tano ta sarong Dios alagad tolong Persona? Masakit ipaliwanag, alagad siring kaini nagpamidbid (Revelation) an Dios.\nLugod sa pagpangurus niato maromdoman asin mamatean niato an Dios pagkamoot.


2 Corinto 13 | Bibliya Online | New World Translation\nHuring mga patanid asin sadol (1-14)\n‘Padagos na siyasaton an sadiri kun baga nangangapot kamo sa pagtubod’ (5)\nGumibo nin kinakaipuhan na pagbabago; mag-isip na may pagkasararo (11)\n13 Ini an ikatulong pagkakataon na pinag-andaman kong magdiyan sa saindo. “Sa patotoo* nin duwa o tulong testigo nakukumpirmar an lambang bagay.” 2 Maski ngani mayo ako diyan sa saindo ngunyan, isipon nindong garo kaibanan nindo ako sa ikaduwang pagkakataon, asin pinapatanidan ko na nin patiinot idtong mga nagkasala kan nakaagi saka an gabos na iba pa, na enkaso magdiyan giraray ako dai ko papalibrehon sa disiplina an siisay man, 3 huling naghahanap kamo nin pruweba na si Cristo talagang nagtataram paagi sa sako. Siya bakong maluya sa tahaw nindo kundi makapangyarihan. 4 Totoo, pinadusahan siya nin kagadanan sa harigi huling nasa maluya siyang kamugtakan alagad buhay siya ngunyan huli sa kapangyarihan nin Diyos. Iyo, kami man nasa maluyang kamugtakan arog niya kaidto, alagad mabubuhay kaming kaiba niya huli sa kapangyarihan nin Diyos na naghihiro sa saindo. 5 Padagos na siyasaton an saindong sadiri kun baga nangangapot kamo sa pagtubod; padagos na baluon an saindong sadiri para mapatunayan nindo kun anong klaseng tawo kamo. O dai daw nindo minimidbid na si Jesu-Cristo kasaro nindo? Apuwera na lang kun nawara na an pag-uyon nin Diyos sa saindo. 6 Naglalaom nanggad ako na mimidbidon nindo na dai nawara an pag-uyon nin Diyos sa samo. 7 Namimibi kami ngunyan sa Diyos na dai man lugod kamo makagibo nin sala, bako sa katuyuhan na magin marahay an hiling sa samo nin mga tawo, kundi mawot mi na gibuhon nindo an marahay maski pa bakong marahay an hiling sa samo nin mga tawo. 8 Huli ta mayo kaming magigibong ano man laban sa katotoohan, kundi para sana sa katotoohan. 9 Nag-uugma nanggad kami na sa mga panahon na kami maluya makusog kamo. Asin ini an ipinapamibi niyamo, na padagos nindong gigibuhon an kinakaipuhan na mga pagbabago. 10 Ini an dahilan kaya isinusurat ko an mga bagay na ini miyentras na mayo ako diyan, tanganing pag yaon na ako diyan, dai ko na kaipuhan na magin mahigpit, huling tinawan ako kan Kagurangnan nin awtoridad bako para mangraot kundi para magpakusog. 11 Bilang panghuri, mga tugang, padagos kamong mag-ugma, gumibo nin kinakaipuhan na mga pagbabago, magkaigwa nin karangahan, mag-isip na may pagkasararo, mamuhay nin matuninong; asin an Diyos nin pagkamuot asin nin katuninungan maantabay sa saindo. 12 Kumustahon nindo an lambang saro paagi sa makikatuod na hadok.* 13 An gabos na mga banal nagpapaabot sa saindo kan saindang pangungumusta. 14 Mapasaindo gabos an daing kapantay na kabuutan kan Kagurangnan na Jesu-Cristo asin an pagkamuot nin Diyos saka an mga biyaya kan banal na espiritu.\n^ Sa literal, “banal na hadok.”


Magbikol Kita | Maria Leny Felix\nSi Maria Leny E. Felix sarong paratanom asin paraluto sa Hardin nin mga Aninipot kun dai naglulupad-lupad. Kagsurat kan librong Rekado asin Rekwerdo. Kairiba kan mga grupong nagpapatalubo sa Irukan: Center for Sustainable Environmental Governance, sarong proyekto na an misyon pangatamanan an mga natural na kahoy sa Pilipinas asin mga salog sa Bikol.\nBansay ni pansit-pansitan\nAno an duot? Susog ki Ralph Waldo Emerson, sarong Amerikanong pararawitdawit, “An duot sarong pananom na dai pa nadidiskubre an bansáy o virtue.” Igwang mga tawo na mataas an kiray sa linyang ini ta an pagtubod ninda mayong pakinabang an duot kun kaya kaipuhan...\nDakol sa mga bagong tubo ngunyan an dai na aram kun ano an prutas na balingbing. Kan hinapot ko an nagkapirang milenyals kun midbid an balingbing, an simbag sako: “Iyo po, si kongresman mi, o kun bako man, si gobernador o si mayor.” Maski napapangirit ako sa simbag...\nKakanon sa panahon nin pandemya\nAn pagmawot nin nàgom sa kakanon garo man sana pagliwuy-liwoy sa hadok kan namumutan. Kaidtong hayskul ako sa Unibersidad kan Nueva Caceres, luglog an paborito kong mirindalan ta manàgom na, barato pa. Makukua ini sa mga karihan sa Barangay Abella [sa Naga] kairiba an...


Home / Albay / Legazpi City / News / Rasyon na kakanon sa Albay, lapa, may alamag\nRasyon na kakanon sa Albay, lapa, may alamag\nLEGAZPI CITY—Sibot sa paghanap nin paliwanag an mga tawohan kan Department of Social Welfare and Development (DSWD) sa nagmomoto-moto asin nag lologo-logo na mga residentes kan Daraga, Albay na natawan nin mga naglalapa nang mga de lata, asin iba pang kakanon.\nMay mga evacuees na temporaryong nag-evacuar sa Barangay Matnog, Daraga, an nagsabi dae na kayang kakanon nin tawo si mga kakanon na itinao sa sainda.\nAn may dara kan relief goods iyo an mga tawohan kan DSWD, sa opisina regional.\nNaaraman na an mga pagkakan iyo si dara kan mga miembros kan gabinete ni Presidente Benigno Aquino III na nagbisita sa mga evacuation centers.\nAn mga kakanon ipapanao kuta sa mga nasa evacuation center sa Anislag Elementary School.\nMientrastanto, sarong barangay kagawad na nagsayumang ipabisto an saiyang pangaran an nagsabi na nagduda siya kan kalidad kan kakanon, ta may parong na ini, asin an mga de lata, raot na an laog.\nPara maseguro an kalidad kan dara kan DSWD na kakanon, duwang sako an binukasan kan opisyal kan barangay, asin digdi nadiskubre na an bagas may alamag na, asin dae na pwedeng ipakakan sa tawo.\nHuli kan siring na obserbasyon, an mga opisyal kan barangay iyo na mismo an nagpasabot na dae na ninda aakoon an rasyon na pagkakan.\nAn ibang mga evacuees nagsabi na nagduda sinda kan darang kakanon kan DSWD ta maski dae pa ngani binubukasan, ma-anghol na an parong, asin may alamag pa.\nTulos naghagad nin despensasyon an mga nanunugdan, sabay an asigurasyon na riribayan an pagkakan.\nAlagad, an mga tawo sa evacuation center nagsayuma na mag-ako nin mga pagkakan hale sa gobierno, ta sa siring na sitwasyon, maski hayop dae na mapipiritan na magkakan.\nSa ibong na lado, an gobierno provincial kan Albay nagsabi na dikit man sanang porciento kan relief goods an may deferencia. Kun igwa man nin alamag na saindang narecibe, dapat i-report na sana sa saindang opisina tanganing maribayan.\nSi Gob. Joey Salceda nagsabi na aasikasohon an bagay na ini kan gobierno, kasabay an promisang dae na manyayari liwat an problema.--BICOLSTANDARD.PH\nRasyon na kakanon sa Albay, lapa, may alamag Reviewed by Bicol Standard on Wednesday, October 15, 2014 Rating: 5


Si Jehova, an Diyos na Nakikikomunikar | Pag-aadalan\nBASAHON SA Acholi Albanian Aleman American Sign Language Amharic Angolan Sign Language Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Batak (Toba) Bengali Bicol Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Efik English Español Estonian Fijian Finnish Finnish Sign Language Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Icelandic Igbo Iloko Indonesian Isoko Italian Sign Language Italiano Japanese Sign Language Javanese Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Sign Language Koreano Krio Lamba Latvian Lhukonzo Lithuanian Luganda Luo Macedonian Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Pranses Punjabi Quechua (Bolivia) Quichua (Imbabura) Romanian Runyankore Ruso Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus) Zimbabwe Sign Language\n“Magdangog ka [tabi], ta mataram ako.”—JOB 42:4, An Banal na Biblia.\nKANTA: 113, 114\nTaano ta pinapasimple nin Diyos an paagi kan pagpahayag niya sa mga tawo kan saiyang mga kaisipan?\nTaano ta dai nakaulang sa pakikikomunikar nin Diyos sa mga tawo an paggamit ninda nin lain-lain na lengguwahe?\nAno an katuyuhan kan organisasyon ni Jehova sa pagkaigwa ninda kan traduksiyon na New World Translation?\n1-3. (a) Taano ta nakakalabing marhay an lengguwahe asin pakikikomunikar nin Diyos kisa kan sa mga tawo? (b) Ano an pag-uulayan ta sa artikulong ini?\nLINALANG kan daing sagkod na Diyos an mga anghel asin tawo huling gusto niyang maeksperyensiyahan man ninda na mabuhay asin magin maugma. (Sal. 36:9; 1 Tim. 1:11) An inot na kaiba-iba nin Diyos iyo an inapod ni apostol Juan na “an Tataramon” asin ‘an kapinunan kan paglalang nin Diyos.’ (Juan 1:1; Kap. 3:14) Ipinakipag-ulay ni Jehova sa panganay na Aking ini an Saiyang mga kaisipan asin namamatian. (Juan 1:14, 17; Col. 1:15) Si apostol Pablo may sinambit na ‘lengguwahe nin mga anghel,’ sarong porma nin komunikasyon sa langit na nakakalabi sa lengguwahe nin tawo.—1 Cor. 13:1, An Marahay na Bareta Biblia.\n2 Aram na marhay ni Jehova an gabos na bagay dapit sa binilyon na anghel asin tawo na linalang niya. Sa ano man na oras, minilyon an namimibi sa saiya sa dakul na lengguwahe. Mantang dinadangog niya an mga pamibing iyan, nakikikomunikar man siya sa mga anghel asin nagtatao sa sainda nin instruksiyon. Kaya niyang gibuhon nin sarabay an gabos na ini. Talagang nakakalabing marhay an saiyang kaisipan, lengguwahe, asin pakikikomunikar kisa kan sa mga tawo. (Basahon an Isaias 55:8, 9.) Kaya tanganing masabutan siya kan mga tawo, pinapasimple ni Jehova an paagi kan pagpahayag niya kan saiyang mga kaisipan pag nakikikomunikar siya sa sainda.\n3 Pag-uulayan ta ngunyan kun ano an ginigibo kan madunong sa gabos na Diyos para masiguradong malinaw an paagi niya nin pakikikomunikar sa saiyang banwaan sa bilog na kasaysayan. Maaaraman man niyato kun paano niya ibinabagay an paagi niya nin pakikikomunikar depende sa pangangaipo asin kamugtakan.\nNAKIKIKOMUNIKAR AN DIYOS SA MGA TAWO\n4. (a) Sa anong lengguwahe nakikomunikar si Jehova ki Moises, Samuel, asin David? (b) Ano an laog kan Bibliya?\n4 Nakikomunikar si Jehova ki Adan sa hardin nin Eden gamit an lengguwahe nin tawo. Posibleng sarong suanoy na klase nin lengguwaheng Hebreo an ginamit nin Diyos. Pag-abot nin panahon, ipinasabong niya an saiyang kaisipan sa mga kagsurat kan Bibliya na nagtataram man kan lengguwaheng iyan, arog ni Moises, Samuel, asin David. Dangan, isinurat ninda an mga kaisipan na iyan sa sadiri nindang tataramon asin istilo. Isinurat ninda bako sana an direktang mga sinabi nin Diyos sa sainda, kundi pati man an nagin pagtratar niya sa saiyang mga lingkod. Iiniba man ninda an mga istorya kan saindang pagtubod saka pagkamuot sa Diyos pati na an mga pagkukulang ninda saka pagigin bakong maimbod. Kapaki-pakinabang na marhay sa sato ngunyan an gabos na impormasyon na ini.—Roma 15:4.\n5. Linimitaran daw ni Jehova an saiyang mga lingkod na lengguwaheng Hebreo sana an gamiton? Ipaliwanag.\n5 Mantang nagbabago an kamugtakan, bako sanang sa Hebreo nakikomunikar an Diyos sa mga tawo. Pagkatapos kan pagkabihag sa Babilonya, Aramaiko na an nagin pang-aroaldaw na lengguwahe kan nagkapirang lingkod nin Diyos. Tibaad iyan an dahilan kaya pinasabngan ni Jehova an mga propetang si Daniel asin Jeremias saka an saserdoteng si Esdras na isurat sa Aramaiko an porsiyon kan mga libro ninda sa Bibliya.—Hilingon an nota sa ibaba kan Esdras 4:8; 7:12; Jeremias 10:11; asin Daniel 2:4 sa rebisadong New World Translation.\n6. Taano ta itrinadusir an Hebreong Kasuratan sa lengguwaheng Griego?\n6 Kan huri, nasakop ni Alejandrong Dakula an mahiwas na parte kan kinaban, asin an komun na Griego, o Koine, an nagin internasyonal na lengguwahe. Dakul na Judio an nakanuod nang magtaram kan lengguwaheng iyan, kaya kan huri, itrinadusir na sa Griego an Hebreong Kasuratan. An traduksiyon na ini, na pinaniniwalaan na itrinadusir nin 72 katawo, inapod na Septuagint. Ini an pinakainot na traduksiyon kan Bibliya asin an saro sa pinakamahalaga. * Huling dakul an nagtradusir, lain-lain an nagin istilo nin pagtradusir kaiyan—an iba termino por termino, mantang an iba bako. Pero dawa arog kaiyan, minansay kan mga Judio na nagtataram nin Griego—asin kan huri, kan mga Kristiyano—na Tataramon nin Diyos an Septuagint.\n7. Anong lengguwahe an posibleng ginamit ni Jesus sa pagtukdo sa saiyang mga disipulo?\n7 Kan yaon sa daga an panganay na Aki nin Diyos, posibleng nagtaram asin nagtukdo siya gamit an Hebreo. (Juan 19:20; 20:16; Gui. 26:14) Minalataw na may halong Aramaiko an inot na siglong Hebreo, kaya posibleng may ginamit man si Jesus na Aramaikong mga tataramon. Pero, aram man niya an suanoy na Hebreo na tinataram kaidto ni Moises asin kan mga propeta, huling an mga isinurat ninda binabasa sa mga sinagoga kada semana. (Luc. 4:17-19; 24:44, 45; Gui. 15:21) Dawa ngani tinataram man sa Israel an Griego asin Latin kan panahon ni Jesus, mayong sinasabi sa Kasuratan kun baga ginamit man niya an mga lengguwaheng ini.\n8, 9. Mantang naglalakop an Kristiyanismo, taano ta sa Griego isinurat saka idinistribwir an ibang libro sa Bibliya, asin ano an itinutukdo kaini dapit ki Jehova?\n8 Hebreo an lengguwahe kan inot na mga parasunod ni Jesus, pero pagkagadan niya, naggamit an saiyang mga disipulo nin ibang mga lengguwahe. (Basahon an Guibo 6:1.) Mantang naglalakop an Kristiyanismo, mas ginagamit na kan mga Kristiyano an lengguwaheng Griego. Kaya sa Griego isinurat asin idinistribwir an Ebanghelyo ni Mateo, Marcos, Lucas, asin Juan—na yaon an ipinasabong na mga rekord kan mga itinukdo saka ginibo ni Jesus—asin an mga surat ni apostol Pablo patin iba pang ipinasabong na libro. *\n9 Mahalagang mangnuhon na pag an mga kagsurat kan Kristiyanong Griegong Kasuratan makotar sa Hebreong Kasuratan, parati nindang kinukua iyan sa Septuagint. An mga kotasyon na ini, na kun minsan may dikit na pagkakaiba sa orihinal na mga tataramon na ginamit sa Hebreo, kabtang na ngunyan kan ipinasabong na Kasuratan. Kaya, an ginibo kan bakong perpektong mga paratradusir nagin kabtang kan ipinasabong na Tataramon nin Diyos, an Diyos na mayong pinapaburan na sarong kultura o lengguwahe.—Basahon an Guibo 10:34.\n10. Ano an manunudan ta sa paagi nin pakikikomunikar ni Jehova sa mga tawo?\n10 Sa halipot niyatong pagrepaso sa pakikikomunikar nin Diyos sa mga tawo, nanudan niyato na ibinabagay ni Jehova an paagi niya nin pakikikomunikar depende sa pangangaipo asin kamugtakan. Dai niya kita linimitaran na mag-adal sana nin sarong espesipikong lengguwahe para mamidbid siya asin maaraman an saiyang mga katuyuhan. (Basahon an Zacarias 8:23; Kapahayagan 7:9, 10.) Pinasabngan ni Jehova an mga kagsurat kan Bibliya, pero tinugutan niyang isurat ninda an saiyang mga kaisipan sa sadiri nindang mga tataramon asin istilo.\nININGATAN NIN DIYOS AN SAIYANG MENSAHE\n11. Taano ta dai nakaulang sa pakikikomunikar nin Diyos sa mga tawo an paggamit ninda nin lain-lain na lengguwahe?\n11 Nakaulang daw sa pakikikomunikar nin Diyos sa mga tawo an paggamit ninda nin lain-lain na lengguwahe asin an saradit na pagkakalain sa pagkatradusir? Dai. Halimbawa, sa Bibliya, dikit sanang tataramon sa orihinal na lengguwaheng ginamit ni Jesus an aram niyato. (Mat. 27:46; Mar. 5:41; 7:34; 14:36) Pero siniyerto ni Jehova na maisurat saka maitradusir sa Griego an mensahe ni Jesus asin, pag-abot nin panahon, sa iba pang lengguwahe. Kan huri, pauruutrong kinopya kan mga Judio asin Kristiyano an mga manuskrito kan Bibliya, kaya naingatan an mensahe nin Diyos. Itrinadusir an mga kopyang ini sa mas dakul pang lengguwahe. Sinabi ni John Chrysostom, nabuhay kan ikaapat asin ikalimang siglo C.E., na kan panahon niya, an mga katukduan ni Jesus naitradusir na sa lengguwahe kan mga taga Siria, Ehipto, India, Persia, Etiopia, asin dakul na iba pa.\n12. Ano an ginibong pag-atake sa Bibliya?\n12 Huli sa pagprodusir kan Bibliya sa dakul na lengguwahe, dai nagin mapanggana an paghihinguwa kan mga tawong arog kan Romanong Emperador na si Diocletian, na nagpaluwas nin pagbuot kan 303 C.E. na paraon an gabos na kopya kan Bibliya. Dakul an ginibong pag-atake sa Tataramon nin Diyos asin sa mga nagtatradusir saka nagdidistribwir kaiyan. Kan ika-16 na siglo, pinunan ni William Tyndale na itradusir an Bibliya sa Ingles hali sa Hebreo asin Griego. Sinabi niya sa sarong edukadong tawo: “Kun itutugot nin Diyos na mabuhay ako nin dakul na taon pa, sisiguraduhon kong mas dakul pa an maaaraman sa Kasuratan nin sarong aking parauma kisa saimo.” Kinaipuhan ni Tyndale na humali sa Inglatera para itradusir asin iimprenta an saiyang Bibliya. Sa ibong kan kampanya kan mga klero na suluon sa publiko an gabos na Bibliya na makukua ninda, dakul na kopya kan traduksiyon ni Tyndale an naidistribwir. Kan huri, trinaydor si Tyndale, dinakop siya, tinilok paagi sa garote, saka sinulo sa harigi. Pero nakaligtas an traduksiyon niya kan Bibliya. Ginamit na marhay iyan kan pinepreparar an sarong traduksiyon kan Bibliya na mahiwas na naidistribwir—an King James Version.—Basahon an 2 Timoteo 2:9.\n13. Ano an napatunayan kan pag-adal sa suanoy na mga manuskrito?\n13 Totoo, an nagkapira sa natatadang suanoy na kopya kan Bibliya may saradit na sala asin pagkakalain. Pero, rinibong manuskrito, pidaso nin manuskrito, asin suanoy na traduksiyon an ikinumparar saka maingat na pinag-adalan kan mga iskolar sa Bibliya. Nahiling ninda na pira sana an may saradit na pagkakalain, pero dai kaiyan nabago an kabilugan na mensahe kan Bibliya. An siring na pag-adal nakakumbinsir sa sinserong mga estudyante sa Bibliya na nakaabot sa sainda an orihinal na ipinasabong na mga tataramon ni Jehova.—Isa. 40:8. *\n14. Gurano na kalakop an Bibliya sa ngunyan?\n14 Sa ibong kan determinadong pag-atake kan mga kalaban, sinigurado ni Jehova na an saiyang Tataramon iyo an magin pinakadakul na naitradusir na libro sa kasaysayan. Dawa dakul na tawo an dikit o mayo pa nganing pagtubod sa Diyos, an Bibliya pa man giraray an pinakamabentang libro, asin ngunyan makukua na iyan nin bilog o kabtang sana sa labing 2,800 na lengguwahe. Mayo nin iba pang libro an nakapantay, minsan kadikit, sa pagigin lakop asin madaling makua kan Bibliya. May mga Bibliya na bakong malinaw o bakong gayong tama an pagkatradusir. Pero, posibleng manudan sa haros gabos na traduksiyon kan Bibliya an simpleng mensahe nin paglaom asin kaligtasan.\nKAIPUHAN AN BAGONGTRADUKSIYON KAN BIBLIYA\n15. (a) Ano an ginibo para masolusyunan an problema sa lengguwahe sa presenteng panahon? (b) Taano ta isinusurat nguna sa Ingles an satong mga literatura?\n15 Kan 1919, sarong sadit na grupo nin mahigos na mga estudyante sa Bibliya an ninombrahan bilang “an maimbod asin mapagmansay na uripon,” asin sa parati, sa lengguwaheng Ingles sinda nakikikomunikar sa ‘mga lingkod sa harong.’ (Mat. 24:45, NW) Naghinguwang marhay an “uripon” na iyan para maitao an espirituwal na kakanon sa mas dakul na lengguwahe, na sa ngunyan uminabot na sa labing 700. Arog kan Griegong Koine kan inot na siglo, an Ingles lakop man na ginagamit ngunyan sa komersiyo asin edukasyon. Kaya, isinusurat nguna sa Ingles an satong mga literatura bago itradusir sa iba pang lengguwahe.\n16, 17. (a) Ano an kaipuhan kan banwaan nin Diyos? (b) Paano napaniguan an pangangaipong ini? (c) Ano an linalauman ni Brother Knorr na magigibo kan New World Translation?\n16 Sa Bibliya nakabasar an satong espirituwal na kakanon. Kan primero, an King James Version na natapos kan 1611 an ginagamit tang Bibliya. Pero, suanoy pang Ingles an ginamit diyan kaya dipisil nang sabuton. Asin pirang beses sanang ginamit diyan an pangaran nin Diyos, mantang sa suanoy na mga manuskrito kan Bibliya, rinibong beses na naglataw an banal na pangaran. May mga sala man sa pagkatradusir sa bersiyon na iyan asin may idinugang na mga bersikulo na mayo man sa orihinal na mga manuskrito. Arog man kaiyan an problema sa iba pang traduksiyon kan Bibliya sa Ingles.\n17 Talagang kaipuhan kan banwaan nin Diyos an sarong Bibliya na isinurat sa modernong tataramon na eksaktong mapaabot kan tunay na kahulugan kan orihinal na mga isinurat. Kaya inorganisar an New World Bible Translation Committee, asin sa laog nin labing 10 taon, puon kan 1950 sagkod 1960, ilinuwas an saindang traduksiyon sa anom na volume. Ilinuwas ni Brother N. H. Knorr an inot na volume sa sarong kumbensiyon kan Agosto 2, 1950. Sinabi niya: “Kaipuhan na niyatong marhay an sarong traduksiyon sa modernong tataramon na kauyon kan ihinayag na katotoohan, asin magigin satong basehan para sa urog pang pag-aram sa katotoohan, paagi sa eksaktong pagpapaabot sa sato kan kahulugan kan orihinal na mga isinurat; sarong traduksiyon na masasabutan kan mga parabasa sa presenteng panahon arog kan mga isinurat kaidto kan mga disipulo ni Jesus na nasasabutan kan simple, ordinaryo, asin dukha na mga parabasa kan panahon ninda.” Naglalaom siya na maitatao kan traduksiyon na ini an espirituwal na tabang sa minilyon na tawo.\n18. Anong mga desisyon an nagparikas sa pagtradusir kan Bibliya?\n18 Kan 1963, nagkatotoo an linalauman na iyan ni Brother Knorr kan an New World Translation of the Christian Greek Scriptures itrinadusir sa anom pang lengguwahe—Dutch, French, German, Italian, Portuguese, asin Kastila. Kan 1989, nag-organisar an Namamahalang Grupo kan Mga Saksi ni Jehova nin sarong bagong departamento sa headquarters na matabang sa mga paratradusir kan Bibliya. Dangan kan 2005, ginibong priyoridad an pagtradusir kan Bibliya sa mga lengguwahe na nagtatradusir na kan magasin na ini. Bilang resulta, makukua na ngunyan an New World Translation nin bilog o kabtang sana sa labing 130 lengguwahe.\n19. Ano an importanteng nangyari kan 2013, asin ano an tutukaron sa masunod na artikulo?\n19 Sa paglihis nin panahon, nagin malinaw na kaipuhan nang baguhon an edisyon sa Ingles kan New World Translation para makasabay sa mga pagbabago sa lengguwaheng Ingles. Kan Oktubre 5 asin 6, 2013, may bilang na 1,413,676 hali sa 31 nasyon an nag-atender, o nakakonektar paagi sa video, sa ika-129 taunan na miting kan Watch Tower Bible and Tract Society of Pennsylvania. Naugmang marhay an gabos kan iluwas nin sarong miyembro kan Namamahalang Grupo an rebisadong New World Translation sa Ingles. Dakul an napaluha kan inaabot na kan mga attendant an mga kopya kan rinebisar na Bibliya. Mantang binabasa kan nagpapahayag an mga teksto sa rebisyon, nadiskubre kan gabos na mas madali ining basahon asin masabutan. Tutukaron sa masunod na artikulo an mga detalye mapadapit sa rebisyon na ini asin an pagtradusir kaini sa iba pang lengguwahe.\n^ par. 6 An Septuagint nangangahulugan na “Sitenta.” Sinasabing pinunan an pagtradusir kaiyan sa Ehipto kan ikatulong siglo B.C.E. asin posibleng natapos kan 150 B.C.E. Mahalaga an traduksiyon na iyan sagkod ngunyan huling natatabangan kaiyan an mga iskolar na masabutan an masasakit na Hebreong tataramon asin bersikulo.\n^ par. 8 Naniniwala an iba na sa Hebreo isinurat ni Mateo an saiyang Ebanghelyo, dangan itrinadusir iyan sa Griego, na tibaad siya man mismo an nagtradusir.\n^ par. 13 Hilingon an Appendix A3 sa rebisadong New World Translation asin an “Paano Nakapagdanay an Libro?” sa brosyur na Sarong Libro Para sa Gabos na Tawo, p. 7-9.\nI-share I-share Si Jehova, an Diyos na Nakikikomunikar\nText Mga opsiyon sa pag-download AN TORRENGBANTAYAN—PAG-AADALAN NA EDISYON Disyembre 2015\nI-share I-share AN TORRENGBANTAYAN—PAG-AADALAN NA EDISYON Disyembre 2015


Alerhiya sa kakanon - Wikipedia\nAlerhiya sa kakanon\nAn pagkakan nin lutong kasag pwede magkawsa nin alerhiya sa pirang tawo.\nAn alerhiya sa kakanon (Ingles: food allergy) iyo an abnormal na reaksyon kan sistemang immuno sa hawak nin tawo sa mga ispisipikong klase nin kakanon. Digdi nasasala sa pagtrato sa mga protina an sistemang immuno kan tawo - na iyo an saiyang depensa sa mga impeksyon.\nAn paghona kan sistemang immuno sa protina iyo sarong banta sa hawak nin tawo. Huli kaini manlaen-laen na kemikal an binubutasan kan nasambit na sistema. An mga kimikal na ini an nagkakawsa kan mga sintomas nin reaksyong alerhiya.\n1 Mga kakanong alerhino\n3 Mga klase\n4 Paglikay asin bulong\nMga kakanong alerhino[liwaton | liwaton an gikanan]\nAn mga kakanong alerhino (Ingles: food allergens) normal na ligtas kakanon pero may kakayahan na magpuon nin reaksyong alerhiya. Haros na kakanon may kakayahan na magkawsa nin reaksyong alerhiya pero igwa talaga nin espisipikong mga kakanon na responsable sa kadaklan kan alerhiya sa kakanon.\nSaro an pasayan sa mga Crustaceans na pwede magkawsa nin alerhiya.\nAn mga kakanon na haros nagkakawsa nin reaksyong alerhiya iyo an:\nCelery - celery stalks, dahon, pisog, asin an ugat na inaapod na celeriac. Mahahanap mo an celery sa celery salt, salad, ibang produktong karne, sabaw, asin stock cubes\nCereals na igwang gluten - Wheat, rye, barley, asin oat na mahihiling sa mga kakanon na igwang harina.\nCrustaceans - kasag, lobster, pasayan, asin iba pa\nLupin - saro ining burak na mahihiling man sa harina\nMolluscs - mussels, land snails, pusit, asin iba pa\nNuts - cashew nuts, almonds, asin hazelnuts\nPisog kan sesame\nSulphur dioxide (sulphites) - ginagamit sa pina-alang na prutas arug kan raisins asin iba pa.\nSintomas[liwaton | liwaton an gikanan]\nKun an sarong tawo igwang alerhiya, makakamati siya nin mangiba-ibang reaksyong pisikal kapag nakakakan siya nin kakanong alerhino. An klase kan reaksyon asin rarom kani nakadepende sa indibidwal asin sa klase kan alerhiya. Maski an kadikiton na bilang kan ibang alerhino, arug kan nuts, pwede magkawsa nin malalang reaksyon sa hawak nin tawo.\nHaros na mga sintomas kan reaksyong alerhiya iyo an:\nMata - sore, namumula, magatol\nDungo - runny, barado\nNgabil - naggagatok\nLalamunan - naghahatsing, alang, magatol, asin naggagatok\nDaghan - naghahatsing, wheezing, asin pag-lipot kan hinangos\nGut - nausea, diarrhea, asin/o pag-suka\nPalnit - magatol asin/o namumula\nKun an sarong tawo may malalang reaksyon sa sarong alerhino, pwede ini magdara saiya sa pagka-dismayo.\nMga klase[liwaton | liwaton an gikanan]\nAn alerhiya sa kakanon may tulong klase na depende sa sintomas asin kun nuarin ini nangyari\nIgE-mediated food allergy - Kadaklan na nangyayari iyo an klaseng ini kun sain an sistemang immuno naggigibo nin antibody na inaapod na immunoglobulin E (IgE). An sintomas mangyayari pagkatapos kan pirang segundo asin minuto nin pagkakan. Halangkaw an posibilidad kan anaphylaxis sa klaseng ini.\nNon-IgE-mediated food allergy - an klaseng ini dae pigkakawsa kan immunoglobulin E (IgE). Ini uli sa ibang selula kan sistemang immuno. An klaseng ini masakit bulungon uli ta an mga sintomas haloy pa kun magluwas (mga pirang oras pa)\nMixed IgE and non-IgE-mediated food allergies - an ibang tawo pwedeng makamati nin sintomas kan duwang nasambit na klase.\nPaglikay asin bulong[liwaton | liwaton an gikanan]\nAn pinakamarhay na paagi tangarig malikayan an reaksyong alerhiya iyo an pagka-aram sa mga kakanon na ikokonsumo. Dapat na maaraman kan siisay man an mga alerhino na yaon sa saiyang balak kakanon. Igwang mga ginibong leyes an mangiba-ibang mga nasyon para sa mga impormasyon manungod sa mga alerhino sa kakanon. Saro digdi iyo an pagsambit sa mga posibleng alerhino sa mga kakanon sa komersiyo na pigsusurat sa mga kaagan kaini.\nAn antihistamines may kakayahang magpapundo nin mga sintomas kan maluya-luya hasta moderatong reaksyong alerhiya. An mas halangkaw na dosage kan antihistamine kaipuhan para makontrol an acute na sintomas nin alerhiya.\nAdrenaline man an epektibong bulong para sa mas malalang sintomas nin alerhiya arug kan anaphylaxis.\n↑ https://www.nhs.uk/conditions/food-allergy/ Retrieved 2020-04-10\n↑ 2.0 2.1 2.2 2.3 https://www.fda.gov/food/buy-store-serve-safe-food/what-you-need-know-about-food-allergies Retrieved 2020-04-10\nPinaghugot gikan sa "https://bcl.wikipedia.org/w/index.php?title=Alerhiya_sa_kakanon&oldid=215440"\nHuring pigliwat an pahinang ini kan 30 Setyembre 2021, alas 15:24.


2 NEPHI TSAPTER 24\nAn Israel titiriponon asin magtatamasa nin kahingaloan sa milenyo --- si Lucifer pinalayas paluwas sa langit nin huli sa pagrerebelde --- Israel manggagana labaw sa Babilonya (an kinaban) --- Ikumpara sa Isaias 14.\nTa an Kagurangnan magkakaigwa nin pagkaherak ki Jacob, asin pipilion giraray an Israel, asin ipapamugtak sa saindang sadireng daga; asin an mga estranghero makikihimanwa kairiba ninda, asin sinda iaayon sa harong ni Jacob.\n2 Asin an katawohan iyo an magkukua sainda asin dadarahon sinda sa saindang lugar; iyo, gikan sa harayong mga puro nin kinaban; asin sinda magbabalik sa saindang mga daga nin promisa. Asin an harong nin Israel iyo an magsasadire sainda, asin an daga nin Kagurangnan magin para sa mga serbidor asin mga serbidora; asin sinda mambibihag sa sainda na dati nindang parabihay; asin sinda magigin amo na mangingibabaw sa saindang mga parapasakit.\n3 Asin ini mangyayaring maglipas sa aldaw na iyan na an Kagurangnan magtatao saimo nin kahingaloan, hale sa saimong kamondoan, asin hale sa saimong pagkatakot, asin gikan sa magabat mong kauripnan kun saen ika ginibong makapagsirbe.\n4 Asin ini mangyayaring maglipas sa aldaw na iyan, na saimong gagamiton an kasabihang ini laban sa hade nin Babilonya, asin magsasabi: Paano an parasakop napara, an magarbong siyudad nawara!\n5 An Kagurangnan iyo an nagbari kan sugkod nin mga mararaot, an mga setro kan mga tagapamahala.\n6 Siya na iyo an naghampak kan mga tawo nin kasakitan na igwa nin sarong padagos na paghahampak, siya na iyo an nagpamahala kan mga nasyon sa kaanggutan, iyo an pinagpasakitan, asin mayo ini nin kaulangan.\n7 An bilog na kinaban yaon sa kapahingaloan, asin ini matuninong; sinda biglang nagkakarantahan.\n8 Iyo, an mga kahoy nin sipres nag-ogma saimo, asin man an mga sedro nin Lebanon, na nagsasabi: Magpoon na ikaw nagpahingalo mayo nang paraputol na nagdulok laban sa samuya.\n9 An impyerno sa kairaroman nahiriro para saimo tanganing sabaton ka sa saimong pag-abot; ini namurukaw kan mga gadan para saimo, maski na ngani sa gabos na mga tagapamayo nin kinaban; ini mismo an nakapagpatindog gikan sa saindang mga trono sa gabos na mga hade nin mga nasyon.\n10 Gabos sinda magtataram asin magsasabi saimo: Bako daw na ikaw man nagin maluya arog samuya? Bako daw na ikaw nagin arog samuya?\n11 An saimong kahambugan dinara pababa sa lubongan; an ribok kan saimong mga biola dae nadadangog; an ulod naglakop sa irarom mo, asin an mga ulod an magtatabon saimo.\n12 Paano ka baya nahulog gikan sa langit, O Lucifer, ake nin kaomagahon! Bako daw na hinulog ka paibaba sa daga, iyo an nakapagpaluya sa mga nasyon!\n13 Ta ika nakapagsabi sa saimong puso: Ako mapasiring paitaas sa langit, ako an magpapalangkaw kan sakuyang trono sa ibabaw kan mga bitoon nin Diyos; ako magtutukaw man sa kaitaasan nin kongregasyon, sa mga parte nin norte;\n14 Ako magtataas sa kaibabawan nin mga kalangkawan nin panginuron; ako magigin arog kan Pinakahalangkaw.\n15 Pero ikaw ipinahulog pababa sa impyerno, sa parte nin kairaroman nin bungaw.\n16 Sinda naghihiling saimo pahapyaw na magmamasid saimo, asin tuturuhukan ka, asin magsasabi: Iyo ini an tawo na iyo an naggibo na an kinaban magtatanyog, na iyo an nagpatakot sa mga kahadean?\n17 Asin iyo an naghimo na an mundo na magin sarong kaparangan, asin nagdestroso kan mga siyudad kaini, asin dae nagbukas kan harong nin saiyang mga prisonero?\n18 An gabos na mga hade nin mga nasyon, iyo, gabos sinda, maogmang nagpapahingalo, an lambang saro sainda yaon sa saiyang sadireng harong.\n19 Pero ika na inapon paluwas kan saimong lubungan na arog kan sarong marumpot na sanga, asin an tada ninda na nagkagaradan, na sinaraksak sa paagi nin sarong espada, na nagpasiring sa kaibabaan nin mga gapo nin bungaw; bilang sarong bangkay na tinimak-timakan kan irarom nin mga bitis.\n20 Ika dae puwedeng ihalo sa saindang lulubngan, nin huli ta ika an nagdestroso kan saimong kadagaan asin nagpagadan kan saimong banwaan; an banhi kan mga paragibo nin maraot dae nanggad bibistohon.\n21 Handaon an paggagaradan kan saiyang mga kaarakian nin huli kan mga karaotan kan saindong mga ama, na sinda dae na makabuhat, ni magsasadire pa kan daga, ni magpapano pa kan lalawgon nin mundo kan mga siyudad.\n22 Ta ako mabangon laban sainda, sabi nin Kagurangnan nin mga Hukbo, asin magpuputol gikan sa Babilonya kan pangaran, asin katadaan, asin akeng lalake, asin pamangkin na lalake, sabi nin Kagurangnan.\n23 Ako maggigibo man na ini magin sarong pagsadire para sa mga layas na hayop, asin mga katiriponan nin tubig; asin ako magsisighid kaini nin sighid nin panrumpag, sabi nin Kagurangnan nin mga Hukbo.\n24 An Kagurangnan nin mga Hukbo nagsumpa, na nagsasabi: Tunay na kun ano an sakuyang iniisip, iyo man ini an mangyayaring maglipas; asin kun ano an sakuyang katuyuhan, iyo man ini an magkatotoo ---\n25 Na ako an magpadara kan mga Aseryano sa sakuyang kadagaan, asin sa kaitaasan kan sakuyang mga kabukidan, titimak-timakan ko siya sa irarom kan bitis; saka pa lamang mangyayari na an saiyang sakal mawawara sainda, asin an saiyang gabat mahale gikan sa saindang mga abaga.\n26 Iyo ini an katuyuhan na iyo an pinagtuyo sa ibabaw kan bilog na kinaban; asin iyo ini an kamot na ibiningat sa ibabaw kan gabos na mga nasyon.\n27 Ta an Kagurangnan nin mga Hukbo iyo an nagtuyo, asin siisay an puwedeng magbalga? Asin an saiyang kamot iyo an nagbingat, asin siisay an puwedeng kaining magbalik?\n28 Sa taon na si Hadeng Ahaz nagadan iyo man an kapinunan nin propesiya.\n29 Dae ka mag-ogma, bilog na Palestina, nin huli ta an saiyang sugkod na naghampak saimo nabari; nin huli ta gikan sa ugat nin halas magluluwa nin marigsok na kobra, asin an saiyang bunga magigin sarong naglalaad na halas na naglulupad.\n30 Asin an panganay kan mga pobre magkakakan, asin an mga nangangaipo maghihigda sa kaligtasan, asin gagadanon ko an saimong ugat sa paagi nin taggutom asin siya an mangagadan kan saimong katadaan.\n31 Maglamuyong ka, O trangkahan; Magkurahaw ka, O siyudad; ika, bilog na Palestina, na natatakot; ta igwang magikan sa norte nin sarong aso, ain mayong magsosolo-solo sa saiyang nakatalaan na mga panahon.\n32 Ano ngonian an simbag kan mga mensahero nin mga nasyon? Na an Kagurangnan iyo an nagtugdok nin Sion, asin an kapobrehan kan saiyang katawohan iyo an magtitiwala kaini.\n# posted by Unknown @ 12/24/2004 03:46:00 PM


Jacinto Ursua - Wikipedia\nSi Jacinto Aureus Ursua (Hulyo 1, 1885 - Desyembre 10, 1958) saróng Bikolista, kagsurat kan hayokong na obra historikal na tituladong "Halipot na Agi-agi kan Buhay ni Elias P. Angeles asin Felix Plazo."\nSiya namundag sa Libmanan, Camarines Sur asin aki siya ni Vicente Ursua ki Tecla Aureus y Ibarra.\nAn napangagom niya iyo si Rosario Imperial y Estrada (Marso 10, 1892 - Des. 9, 1973), aki ni Jose Imperial y Belleza asin Mercedes Estrada y Arroyo. Kinasal sinda kan Hulyo 22, 1911 sa Pili, Camarines Sur. An saindang pagsasaro, nagbunga nin tolong aki, anas babae: si Beatriz, Remedios asin Dolores.\nSi Ursua duwang beses nagin konsehal sa Libmanan (1922 - 1928). Nanombrahan man siyang sekretaryo kan Libmanan (1906), tesorero munisipal sa Pili (1907) asin kan Baao (1907-1908. )Siya parasurat sa Espanyol asin sa tataramon na Bikol, mala ta siya may mga kontribusyon sa mga peryodikong Kastila sa Manila asin man mga ambag nasusurat sa Bikol sa mga magasin asin peryodikong linalagda sa Manila, sa Legazpi asin sa Naga. \nAn mag'agom pareho nakalubong sa sementeryo kan Penafracia, sa syudad nin Naga.\nTronco kan mga Ursua\nLibritong tinokdâ ni Jacinto Ursua\n↑ http://www.oocities.org/ursuatree/D5.htm Kinua 09-08-14\nPinaghugot gikan sa "https://bcl.wikipedia.org/w/index.php?title=Jacinto_Ursua&oldid=165640"\nHuring pigliwat an pahinang ini kan 7 Oktobre 2017, alas 03:42.